Anniken Thue

Anniken Thue (født 11. januar 1944) er en norsk kunsthistoriker og tidligere museumsdirektør. Hun var direktør for Kunstmuseene i Bergen fra 2006 og til sommeren 2010. Fra 2011 var hun engasjert av Nasjonalmuseet som prosjektkoordinator for «Den kongelige reise», Regjeringens gave til kongeparets 75-årsjubileum i 2012, og spesialrådgiver i den digitale «Dronning Maud-installasjonen», Regjeringens gave til kongeparets 80-årsdager i 2017.

Thue avla i 1974 magistergraden i kunsthistorie ved Universitetet i Oslo.Jan H. Landro: «Anniken Thue het direktørkandidat», bt.no, 6. februar 2006. Hun var til 1980 leder for Gamle Bergen Museum. Deretter var Thue førstekonservator ved Historisk Museum i Bergen fram til 1985, da hun ble førstekonservator ved Vestlandske Kunstindustrimuseum. Thue var fra 1987 til 2001 direktør for Kunstindustrimuseet i Oslo. I 2001 ble hun direktør ved Nasjonalgalleriet. Hun var spesialrådgiver ved Nasjonalmuseet for kunst, arkitektur og design fra 2004 frem til 2006. Thue ledet sammenslåingsprosessen som førte fram til etableringen av Kunstmuseene i Bergen i 2006.Olav Østrem: «I Bergen har man klart det» , Klassekampen, 7. mars 2008. 

Thue har gjennom sin lange karriere hatt mange styreverv i norsk kulturliv, bl.a. som styreleder for Norges museumsforbund og Norsk Form og som medlem av styrene i Festspillene i Bergen, Oslo kinematografer, Oslo Nye Teater,  Nationaltheatret og Kunst- og designhøgskolen i Bergen. Hun har også sittet i NAVFs Råd for humanistisk forskning og i styringsgruppen for Ruhrgas stipend i historie. Under forberedelsene til de olympiske leker på Lillehammer i 1994 satt hun både i kulturutvalget og i utstillingsutvalget. Hun har videre hatt internasjonale verv blant annet i Nordisk råds Rådgivende komité for  allmennkulturell virksomhet og vært visepresident i ICAA (ICOMs Committee for Museums of Applied Art). Thue har også sittet i styret i Hemsingfestivalen og i styret til Stiftelsen InterNational. 

Thues forskning, utstillinger og publikasjoner har vært konsentrert om 1800-tallets historisme, 1900-tallets norsk tekstilkunst og kunsthåndverk. Hun har også publisert artikler av mer museumsfaglig og/eller -politisk art. 

 Priser og utmerkelser 
I 1993 ble hun utnevnt til ridder av den franske Ordre des Arts et des Lettres.

Thue ble i 2006 ble utnevnt til ridder av Republikken Italias fortjenstorden.Dettaglio decorato , Presidente della Repubblica.

Det kongelige hoff kunngjorde 5. desember 2008 at kongen hadde utnevnt Thue til ridder av 1. klasse av St. Olavs Orden «for hennes innsats for norsk kulturliv».«Utnevnelser til St. Olavs Orden», Kongehuset, 5. desember 2008.

 Referanser 

 Litteratur 


Kategori:Norske kunsthistorikere
Kategori:Norske museumsfolk
Kategori:Riddere av 1. klasse av St. Olavs Orden
Kategori:Fødsler i 1944
Kategori:Museumsdirektører
Kategori:Ordre des Arts et des Lettres
Kategori:Republikken Italias fortjenstorden